b'\n_START_ARTICLE_\nJaakko Kuusisto\n_START_PARAGRAPH_\nJaakko Ilkka Kuusisto (s. 17. tammikuuta 1974 Helsinki) on suomalainen viulisti, s\xc3\xa4velt\xc3\xa4j\xc3\xa4 ja kapellimestari. Kuusisto on toiminut Oulun Musiikkijuhlien taiteellisena johtajana vuodesta 2013 alkaen. H\xc3\xa4nell\xc3\xa4 on sopimus teht\xc3\xa4v\xc3\xa4\xc3\xa4n 2020 asti._NEWLINE_Kuusisto opiskeli Sibelius-Akatemiassa ja Indianan yliopistossa. H\xc3\xa4n on esiintynyt viulistina l\xc3\xa4hes kaikkien suomalaisten orkesterien solistina, ja h\xc3\xa4n on kes\xc3\xa4festivaalien vakiovieraita. Ulkomailla Kuusisto on esiintynyt muun muassa Minnesotan orkesterin, Belgian kansallisorkesterin, Deutsches Symphonie-Orchesterin, BBC:n skottilaisen sinfoniaorkesterin, Malesian filharmonikkojen sek\xc3\xa4 Sydneyn sinfoniaorkesterin solistina. H\xc3\xa4nen levytyksiins\xc3\xa4 lukeutuvat muun muassa Bachin viulukonsertot veljens\xc3\xa4 Pekka Kuusiston kanssa, sek\xc3\xa4 Einojuhani Rautavaaran ja Aulis Sallisen viulukonsertot. H\xc3\xa4n on my\xc3\xb6s levytt\xc3\xa4nyt Jean Sibeliuksen koko nuoruudentuotannon viululle._NEWLINE_Kapellimestarina Kuusisto on johtanut useita Sinfonia Lahden konsertteja ja levytyksi\xc3\xa4, mukaan lukien orkesterin ja lauluyhtye Rajattoman yhteisproduktiot. H\xc3\xa4n on vieraillut muun muassa Radion sinfoniaorkesterin, Tapiola Sinfoniettan, Keski-Pohjanmaan kamariorkesterin, BBC Concert Orchestran, Belgian kuninkaallisen filharmonian, Trondheimin sinfoniaorkesterin, Tallinnan, Lausannen ja Liettuan kamariorkesterien, sek\xc3\xa4 Tampereen, Vaasan, Jyv\xc3\xa4skyl\xc3\xa4n, Kuopion, Porin ja Joensuun kaupunginorkesterien johtajana. Vuosina 2005\xe2\x80\x932009 Kuusisto oli Oulu Sinfonian p\xc3\xa4\xc3\xa4vierailija. Vuosina 1998\xe2\x80\x932012 h\xc3\xa4n toimi Sinfonia Lahden konserttimestarina._NEWLINE_Kuusiston tunnetuin s\xc3\xa4vellys on todenn\xc3\xa4k\xc3\xb6isesti kokoperheen ooppera Koirien Kalevala, joka kantaesitettiin s\xc3\xa4velt\xc3\xa4j\xc3\xa4n johdolla Savonlinnan Oopperajuhlilla 2004 ja jota on kantaesityksen j\xc3\xa4lkeen esitetty runsaasti, muun muassa Naantalin Musiikkijuhlilla vuonna 2010. Oopperasta ilmestyi DVD vuonna 2008. Elina V\xc3\xa4h\xc3\xa4l\xc3\xa4 kantaesitti Kuusistolta tilaamansa viulukonserton vuonna 2012, ja kev\xc3\xa4\xc3\xa4ll\xc3\xa4 2013 sai ensi-iltansa ooppera Leirint\xc3\xa4alueooppera. Kuusiston ooppera J\xc3\xa4\xc3\xa4 saa kantaesityksens\xc3\xa4 tammikuussa 2019._NEWLINE_Alkuvuodesta 2013 Kuusisto nimitettiin Taiteen edist\xc3\xa4miskeskuksen Taideneuvoston varapuheenjohtajaksi. Kaudella 1.9.2016\xe2\x80\x9331.8.2019 h\xc3\xa4n toimii sen j\xc3\xa4senen\xc3\xa4._NEWLINE_Kev\xc3\xa4\xc3\xa4ll\xc3\xa4 2017 Kuusisto nimettiin VOS-asiantuntijaty\xc3\xb6ryhm\xc3\xa4n puheenjohtajaksi. Ty\xc3\xb6ryhm\xc3\xa4n tarkoitus on valmistella ehdotus museoiden, teattereiden, tanssin ja sirkustoiminnan, sek\xc3\xa4 orkestereiden valtionosuusj\xc3\xa4rjestelm\xc3\xa4n uudistamiseksi. Kuopion kaupunginorkesteri julkisti kiinnitt\xc3\xa4neens\xc3\xa4 Kuusiston ylikapellimestariksi kolmivuotiskaudeksi alkaen elokuusta 2018._NEWLINE_Jaakko Kuusiston is\xc3\xa4 on s\xc3\xa4velt\xc3\xa4j\xc3\xa4 Ilkka Kuusisto, isois\xc3\xa4 s\xc3\xa4velt\xc3\xa4j\xc3\xa4 Taneli Kuusisto ja veli viulisti Pekka Kuusisto._NEWLINE_Jaakko Kuusisto jakoi vuonna 1989 Kuopion viulukilpailun voiton Pekka Kauppisen kanssa. Vuonna 1995 my\xc3\xb6s h\xc3\xa4nen veljens\xc3\xa4 Pekka Kuusisto voitti saman kilpailun.'